钦定古今图书集成/历象汇编/乾象典/第032卷 > 《汤若望新法历引》 > 《日轨》
## 钦定古今图书集成/历象汇编/乾象典/第032卷 > 《汤若望新法历引》 > 《日轨》

“太阳之行黄道也。”论其积岁平分之数，新法以天度
计为五十九分八秒有奇，所谓平行度分是也。然平
行齐而实行则周，非齐矣，冬盈而夏缩矣。所以然者，
盖缘黄道圈与日轮天不同心，而黄道之心即地球
心，是日轮天与地球不同心也。心既不同，则日行距
地近远不等，距近即行疾，疾则所行之度，过于平行
“而为盈。每冬月一日，计行一度一分有奇，以较平行，
盈二分矣。距远即行迟，迟则所行之度，不及平行而
为缩。每夏月一日，计行五十七分有奇，以较平行，则
缩二分矣。盈缩相差若此，岂可谓之齐乎？终岁之间，
但逢最高限、最卑限二日，平实二行，度数惟一。”此外
两行之较，日日不等。新法因其或过或不及也，故有
加分减分，谓之加减差。盖以有恒率之平行为根，而
以加减差定之，然后差而不差，非齐而齐矣。至论太
阳之入某宫次以分节气也，亦有平实二算。盖算平
行十五日二十一刻有奇，为一节气，乃一岁二十四
平分之一耳。若用躔度之日以算，则冬夏不齐。冬一
节气为十四日八十四刻有奇。夏一节气。为十五日
七十二刻有奇。总由夏迟冬疾。故其差如此。皆非《旧
历》之所解也。

太阳天距地极远之点谓之“最高”，极近之点谓之“最
高冲。”〈亦名最卑〉此二点者，乃盈缩二行之界。古法于冬夏
二至，谓其恒在一点，其实非也。按古今诸测，皆各不
齐。古测最高在夏至前数度，今则在后六度矣。以此
推知，一年之内，太阳自行四十五秒也。